b'\n_START_ARTICLE_\nJaafar Abdul Wahid\n_START_PARAGRAPH_\nJaafar Abdul Wahid merupakan seorang sasterawan DBP (Dewan Bahasa dan Pustaka) bagi negeri Sabah, Malaysia. Beliau juga merupakan pengasas kepada penubuhan Badan Bahasa dan Sastera Sabah (BAHASA) cawangan Kuala Penyu, Sabah.\n_START_SECTION_\nBiografi\n_START_PARAGRAPH_\nBeliau telah dilahirkan di Kampung Garama, Beaufort, Sabah pada tanggal 17 April 1964. Jaafar Abdul Wahid mendapat pendidikan awal di tempat kelahirannya dan seterusnya melanjutkan pendidikan di tahap sekolah menengah di Sekolah Menengah Saint Paul Beaufort, Sabah pada tahun 1981.\n_START_SECTION_\nPenglibatan\n_START_PARAGRAPH_\nPada mulanya, Jaafar telah melibatkan diri secara aktif dalam pementasan teater dan tari sejak di bangku sekolah menengah lagi. Pada masa yang sama, Jaafar juga amat berminat dalam bidang penulisan puisi, cerpen, skrip drama radio dan pentas, selain esei dan rencana sastera._NEWLINE_Pada tahun 1986, Jaafar bersama rakan-rakannya telah menubuhkan Badan Bahasa Sabah (BAHASA) cawangan Kuala Penyu, Sabah. Atas sebab demikian, nama Jaafar telah diangkat melalui hasil karyanya yang kebanyakan telah disiarkan di dalam akhbar Sabah Times, Harian Express, Borneo Mail, Borneo Buletin, Berita Harian, Berita Minggu serta majalah Dewan Sastera, Berita Pos dan Wadah.\n_START_SECTION_\nKarya\n_START_PARAGRAPH_\nKarya Jaafar Abdul Wahid terutamanya puisi, telah termuat di dalam beberapa antologi puisi antaranya; Kekasih (1988), Gema Membela Gema (1988), Guru Oh Guru(1989), Nyanyian Dari Desa (1990), Rebung(1990), Al-Khafi (1992), Luka Bosnia (1992), dan Perkasihan Musim (1992). Beliau juga telah bertugas di salah sebuah syarikat swasta di daerah Kuala Penyu, Sabah. Jaafar kemudiannya telah terpilih untuk menjadi salah seorang Penulis Anak Angkat Dewan Bahasa dan Pustaka cawangan Sabah pada tahun 1992. Buku kumpulan puisi yang bertajuk \xe2\x80\x9cLakaran Perjalanan\xe2\x80\x9d yang diterbitkan oleh Dewan Bahasa dan Pustaka Kuala Lumpur pada tahun 2000 adalah suatu hasil sastera yang tercetus melalui projek anak angkat tersebut.'